钦定古今图书集成/理学汇编/文学典/第137卷 > 《叶梦得石林燕语》 > 《诏纸诏意》
## 钦定古今图书集成/理学汇编/文学典/第137卷 > 《叶梦得石林燕语》 > 《诏纸诏意》

唐中书制诏有四：封拜册书用简，以竹为之。画旨而
施行者曰发、曰敕，用黄麻纸；承旨而行者曰敕牒，用
黄藤纸；赦书皆用绢黄纸，始贞观间。或曰：取其不蠹
也。纸以麻为上，藤次之，用此为重轻之辨。学士制不
自中书出，故独用白麻纸而已，因谓之白麻。今制不
复以纸为辨，号为白麻者，亦池州楮纸耳。曰发、曰敕，
今手诏之类，而敕牒乃尚书省牒，其纸皆一等也。
唐诏令虽一出于翰林学士，然遇有边防机要大事，
学士所不能尽知者则多。宰相以其处分之要者，自
为之辞，而付学士院，使增其首尾常式之言而已，谓
之“诏意”，故无所更易增损，今犹见于李德裕、《郑畋集》
中。近岁或尽出于宰相，进呈讫，但召待诏即私第书
写，或诏学士、宰相面授意，使退而具草，然不能无改
定也。